દિવાળી નિમિત્તે મુંબઈ સ્થિત એક બ્રોકર મિત્રને વિશ કરવા ફોન કર્યો અને સહજતાથી પૂછ્યું શું લાગે છે? એ બ્રોકરેજ મિત્રએ પણ એટલી જ સહજતાથી જવાબ આપ્યો, પૈસા લાગે છે! યાર શેરબજાર પણ આજકાલ ટ્વેન્ટી ટ્વેન્ટી ક્રિકેટ જેવી થઈ ગયું છે. એક દિવસ શેરબજાર 500 પોઇન્ટ વધે તો બે દિવસ રહીને 700 પોઇન્ટ ઘટે અને પાછું એટલી જ ઝડપે વધે. આમાં કરવું શું? મિત્રની વાત પરથી એટલો તો ચોક્કસ ક્યાશ નીકળ્યો કે શેરબજારમાં સંવત 2075 T20નો રોમાંચ પૂરો પાડવાનું છે. વિદાય રહેલા 2074ના છેલ્લા દિવસોમાં જે રીતે તેજી અને મંદીવાળા વચ્ચે રમત રમાઈ રહી છે તે આના સંકેત આપી રહ્યું છે. તેજીવાળાએ નિફ્ટી 10,000ની નીચે ગબડે નહીં તે માટે કમ્મર કસી છે તો સામે મંદીવાળા સમય વર્તે સાવધાન થઈ ગયા હોવા છતાં આગામી દિવસોમાં જે રીતે પરિબળો બનવાના છે તેની રાહમાં નવેસરથી એટેક કરવાનો મોકો છોડશે નહીં. નવેમ્બરથી જ એક પછી એક ઘટનાઓ એવી રંગ દેખાડવાની શરૂ કરશે કે શેરબજારના હ્રદયના ચાર્ટના ધબકારા રોજ માપવા પડશે.